《题华亭朱孟辩篆冢诗卷》
明代·董佐才

古初无毫楮，羲画何繇传？孰知文字理，已具《河图》前
。
神农文苍颉，俯仰极人天。
穗书与鸟书，创制分后先。
龟麟锡禹时，盘铭著汤年。
岐阳纪石鼓，史籀称独贤。
矫若蛟龙蟠，郁若锁钮联。
科斗聿行漆，形体因自然。
一从孔壁废，重为经籍怜。
秦相约籀古，撰次《苍颉篇》。
小篆遂名家，劲健含姿妍。
登封及诅神，金石纷雕镌。
下逮隶八分，变化如云烟。
汉经煨烬余，文教仍敷宣。
保氏存六书，学僮谗九千。
扬雄纂奇字，杜林解探研。
继迹非无人，意象莫不全。
伟哉许祭酒，蒐罗归简编。
坠绪赖复举，后学知相沿。
阳冰克远绍，铉锴造其玄。
近代郚与周，笔势回奔川。
华亭朱茂才，好古喜欲颠。
一扫世俗书，习篆忘食眠。
秦望并之罘，碧落兼新泉。
小者案间列，大者屋壁悬。
平生囊橐赀，多充买碑钱。
功深学既精，齿壮志亦坚。
池鱼染皆黑，铁砚磨将穿。
摹拓累万番，期差古人肩。
师法正在兹，什袭比蹄筌。
孙樵文自祭，智永笔忍捐。
前修不我欺，我癖尤难痊。
嵯峨细林山，上与浮云连。
譬彼汲冢书，函之瘗其巅。
聚土封若堂，劖石表为阡。
其阳碧树交，其阴书带缘。
山灵谨诃护，有名如有仙。
挥洒人间者，显晦名非偏。
宝剑贾胡发，玉柙蔓草缠。
何如篆冢光，夜夜映星躔。